प्रस्ताव पशु रक्षा के नाम पर था, लेकिन हमें उसे गो-रक्षा कहने में जरा भी संकोच नहीं, क्योंकि जिन पशुओं की रक्षा की बड़ी जरूरत है, और जिनकी रक्षा में इस प्रस्ताव में अधिक जोर दिया गया है, वे गाय और बैल के सिवा अन्य नहीं. इस प्रस्ताव द्वारा यह इच्छा नहीं की गई थी, कि देश में एकदम गो-बध बंद करके यूरोपियन लोगों के मुंह से गो-मांस का विछोह करा दिया जाय, या कम से कम इस विषय में अकबर का समय उपस्थित कर दिया जाय. इस प्रस्ताव से यह भी मतलब न था, कि गाय की कुर्बानी रोक दी जाय या किसी तरह भी वर्तमान गो-वध की बढ़ी हुई मात्रा को बहुत कम कर दिया जाय. उस प्रस्ताव से केवल यही सरल और छोटा मतलब था, कि पशुओं की संख्या और दशा दिन-ब-दिन गिरती जा रही है, उनकी रक्षा का उपाय होना चाहिए और एक साधारण उपाय वर्मा के मांस व्यापार को रोक देने के लिए था, जिसके कारण वर्ष में लाखों पशुओं के गले पर छूरी फिर जाती है. लेकिन कुछ भी क्यों न हो, इस प्रस्ताव के भाग्य का निपटारा वैसा ही हुआ, जैसा बहुधा प्रस्तावों का हुआ करता है.